PREDBEŽNÁ INFORMÁCIA

(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:
Návrh vyhlášky Ministerstva hospodárstva Slovenskej republiky o účinnom centralizovanom zásobovaní teplom (ďalej len „návrh vyhlášky“), vydávanej podľa  § 18b zákona č. 657/2004 Z. z. o tepelnej energetike v znení neskorších predpisov (ďalej len „zákon č. 657/2004 Z. z.“). Návrh vyhlášky ustanovuje postup pri výpočte preukazujúcom splnenie podmienky účinného centralizovaného zásobovania teplom a upravuje postup vydávania potvrdenia o splnení tejto podmienky.
2. Základné ciele právnej úpravy
Návrh vyhlášky stanovuje metodiku hodnotenia systémov centralizovaného zásobovania teplom v súvislosti s plnením požiadaviek vyplývajúcich z § 18b zákona č. 657/2004 Z. z. z. vyplývajúcich z transpozície článku 26 Smernice Európskeho parlamentu a rady 2023/1791 o energetickej efektívnosti a o zmene nariadenia 2023/955. Predmetný návrh vyhlášky stanovuje určenie podielu tepla z obnoviteľných zdrojov energie, odpadového tepla, vysoko účinnej kombinovanej výroby elektriny a tepla a ďalších zdrojov tepla, ako aj prostredníctvom hodnotenia emisií skleníkových plynov na jednotku dodaného tepla. 
Súčasťou návrhu je aj zavedenie jednotného postupu pre dodávateľov tepla pri preukazovaní splnenia podmienok účinného centralizovaného zásobovania teplom, vrátane vzorov žiadostí a potvrdení vydávaných príslušnou príspevkovou organizáciou. 
Právna úprava zároveň podporí využívanie obnoviteľných zdrojov energie, odpadového tepla a vysoko účinnej kombinovanej výroby elektriny a tepla v sústavách centralizovaného zásobovania teplom, čím prispeje k znižovaniu emisií skleníkových plynov a napĺňaniu cieľov Európskej únie v oblasti dekarbonizácie energetiky. 
3. Zhodnotenie súčasného stavu
Zákon č. 657/2004 Z. z. upravuje podmienky podnikania v tepelnej energetike a práva a povinnosti účastníkov trhu s teplom. V nadväznosti na pripravovanú novelizáciu zákona vzniká potreba podrobnejšie upraviť spôsob preukazovania splnenia podmienky účinného centralizovaného zásobovania teplom prostredníctvom vykonávacieho právneho predpisu. 
Platný právny poriadok v súčasnosti neobsahuje jednotnú metodiku výpočtu podielov jednotlivých druhov zdrojov tepla ani metodiku výpočtu emisného faktora systému centralizovaného zásobovania teplom pre účely posúdenia účinnosti systému. Rovnako je potrebné zaviesť jednotný postup predkladania údajov a vydávania potvrdení preukazujúcich splnenie zákonných podmienok. 
Navrhovaná vyhláška tieto oblasti upravuje a zabezpečuje transparentný, jednotný a overiteľný postup hodnotenia systémov centralizovaného zásobovania teplom na území Slovenskej republiky. 
4. Spôsob zapojenia verejnosti do prípravy právneho predpisu
Verejnosť sa môže zapojiť do prípravy právneho predpisu formou zasielania konkrétnych a konštruktívnych podnetov alebo návrhov v intenciách vecného zamerania podľa bodu 2. Lehota na zasielanie podnetov a návrhov je 5 pracovných dní.

Kontaktné údaje:
Ministerstvo hospodárstva Slovenskej republiky
Mlynské nivy 44/a
827 15 Bratislava
e-mail: miroslav.petrus@mhsr.sk, monika.ravaszova@mhsr.sk 

5. Predpokladaný termín začatia pripomienkového konania
Október-november 2026

